SPOLOČNÝ DOKUMENT

Od: — Eurojust, — Európska justičná sieť (EJS), — Európska sieť pre vyšetrovanie a stíhanie genocídy, trestných činov proti ľudskosti a vojnových zločinov (sieť pre vyšetrovanie genocídy), — sieť spoločných vyšetrovacích tímov (sieť SVT) a — Európska justičná sieť na boj proti počítačovej kriminalite (EJCN) Dátum: 3. apríla 2019 Komu: Rumunské predsedníctvo Rady EÚ Generálny sekretariát Rady EÚ Predmet: Spoločný dokument Eurojustu, EJS, siete pre vyšetrovanie genocídy, siete SVT a siete EJCN o synergiách medzi Eurojustom a sieťami, ktoré Rada zriadila v oblasti justičnej spolupráce v trestných veciach

Účel

Európska justičná sieť (EJS), Európska sieť pre vyšetrovanie a stíhanie genocídy, trestných činov proti ľudskosti a vojnových zločinov (sieť pre vyšetrovanie genocídy), sieť spoločných vyšetrovacích tímov (sieť SVT), Európska justičná sieť na boj proti počítačovej kriminalite (EJCN) a Eurojust si na žiadosť rumunského predsedníctva Rady EÚ (1) dovoľujú predložiť spoločný dokument, ktorý obsahuje ich názory na existujúce synergie medzi týmito sieťami navzájom (2) a medzi týmito sieťami a Eurojustom a na prípadné oblasti, v ktorých by sa tieto synergie mohli ďalej rozvíjať.

Tento spoločný dokument sa na žiadosť predsedníctva zaoberá konkrétnymi otázkami nastolenými v dokumente Rady 7000/19 a obsahuje konkrétne návrhy v tejto súvislosti.

Siete, ktoré podporuje Eurojust, sú veľmi rozdielne z hľadiska právneho základu (právny akt EÚ alebo iný dokument Rady), mandátu (horizontálny alebo zameraný na trestnú činnosť) a funkcie (národní experti a/alebo miestne kontaktné body, členovia z radov justície a/alebo orgánov presadzovania práva). Napríklad EJS existuje už dlho a v súlade so svojím právnym rámcom si vybudovala nadštandardné vzťahy s Eurojustom založené na konzultáciách a komplementárnosti (3).

V súlade s právnym základom Eurojustu (4) pôsobia sekretariáty sietí ako samostatné jednotky a môžu využívať administratívne zdroje Eurojustu, ktoré sú potrebné na plnenie ich úloh. Koordináciu týchto sekretariátov, na ktorú sa vzťahuje článok 48 ods. 2 nariadenia o Eurojuste, zabezpečuje Eurojust.

Tento spoločný dokument je rozčlenený do dvoch hlavných častí: 1) existujúce synergie medzi sieťami a medzi jednotlivými sieťami navzájom a Eurojustom a 2) ďalej sa rozvíjajúce synergie.

1. Existujúce synergie medzi jednotlivými sieťami navzájom a medzi sieťami a Eurojustom

V rámci Eurojustu je rada pre vzťahy s partnermi podštruktúrou kolégia poverená zlepšovaním inštitucionálnych, súdržných, komplexných a koordinovaných vzťahov s partnermi Eurojustu vrátane sietí. Interakciu medzi sieťami a Eurojustom uľahčujú a podporujú špecializované kontaktné body vymenované v rámci rady.

Od 1. januára 2019 v nadväznosti na reorganizáciu správy Eurojustu sa sekretariáty siete stali súčasťou operačného útvaru Eurojustu, čo im umožňuje nadväzovať navzájom ešte bližšie vzťahy a uľahčovať koordináciu medzi sieťami a Eurojustom.

a) Existujúce synergie a najlepšie postupy pri spolupráci medzi EJS, sieťou SVT, sieťou pre vyšetrovanie genocídy a sieťou EJCN

— Uľahčovanie kontaktov, napr. pravidelné a plenárne zasadnutia, poskytovanie zoznamov kontaktov, prístup k vyhradenej časti webových sídel

Vedúci sekretariátu EJS, siete pre vyšetrovanie genocídy a siete SVT, ako aj podporný tím siete EJCN sa pravidelne stretávajú, aby si vymenili názory na administratívne a podstatné otázky, ktoré sú relevantné pre mandát jednotlivých sietí. Ich blízkosť v rámci sídla Eurojustu v Haagu uľahčuje ich neustále kontakty.

Siete pravidelne navzájom pozývajú svojich členov na príslušné plenárne a výročné zasadnutia, aby si vymenili informácie a odborné znalosti v oblastiach spoločného záujmu. Navzájom medzi sebou konzultujú, aby pri organizácii takýchto zasadnutí zabránili prekrývaniu.

Pre operačnú podporu odborníkov z praxe je nanajvýš dôležité, že si siete navzájom poskytujú kontaktné údaje členov/kontaktných osôb. V súčasnosti sa kontaktné údaje odborníkov spoločných vyšetrovacích tímov a členov siete EJCN uvádzajú na webovom sídle EJS a pravidelne sa aktualizujú. Odborníkom spoločných vyšetrovacích tímov a členom siete EJCN sa zas na webovom sídle EJS udelil prístup k údajom kontaktných bodov siete EJS. Zoznam kontaktných bodov siete pre vyšetrovanie genocídy je dokument, ktorý uverejnila Rada a ktorý sa poskytuje v rámci režimu pre dokumenty s označením „LIMITE“.

Pokiaľ ide o prístup k vyhradenej časti webových sídel sietí, kontaktné body siete EJS majú v súčastnosti možnosť požiadať o prístup k vyhradenej časti webového sídla spoločných vyšetrovacích tímov.

— Strategická spolupráca

Vzhľadom na rôzne úlohy a mandáty jednotlivých sietí sa spoločné strategické činnosti medzi dvoma alebo viacerými sieťami uskutočňujú podľa potreby, napr. v súvislosti s informáciami k návrhom nových nástrojov justičnej spolupráce v trestných veciach (stanovisko siete EJCN a EJS k certifikátom uvedeným v prílohe k návrhu o elektronických dôkazoch), konzultáciami o podstatných otázkach týkajúcich sa ich oblasti, na ktorú sa špecializujú (konzultácie medzi sieťou SVT a EJCN o spôsoboch zlepšenia využívania spoločných vyšetrovacích tímov v prípadoch počítačovej kriminality), atď.

Webové sídlo EJS je najdôležitejšou platformou na poskytovanie informácií a nástrojov pre odborníkov z praxe v súvislosti s justičnou spoluprácou v trestných veciach. Pravidelne sa vedú konzultácie o tom, ktoré dokumenty iných sietí by sa mali uverejniť na webovom sídle EJS.

b) Existujúce synergie a najlepšie postupy pri spolupráci medzi sieťami a Eurojustom

— Uľahčovanie kontaktov, napr. pravidelné a plenárne zasadnutia, poskytovanie zoznamov kontaktov, prístup k vyhradenej časti webových sídel

Eurojust sa pravidelne zúčastňuje plenárnych alebo výročných zasadnutí sietí, ktoré sa vo všeobecnosti konajú v sídle Eurojustu, a sekretariáty siete sa tiež pravidelne pozývajú na zasadnutia Eurojustu vrátane zasadnutí kolégia, na ktorých sa rokuje o otázkach spoločného záujmu alebo relevantných rozpočtových záležitostiach. Vo všeobecnosti sa medzi Eurojustom a vedúcimi sekretariátov sietí konajú prípravné konzultácie, aby sa pri organizácii zasadnutí zabránilo prekrývaniu. Po plenárnych alebo výročných zasadnutiach sietí sa závery z týchto zasadnutí vo všeobecnosti predkladajú kolégiu Eurojustu na účely informovania, a to aj s cieľom zabezpečiť nadviazanie na otázky spoločného záujmu.

Výročné zasadnutia medzi radou predsedníctiev EJS a predsedníckym tímom Eurojustu sa konajú raz za rok. Eurojust sa vždy zúčastňuje na plenárnych zasadnutiach EJS, ktoré sa konajú v členskom štáte, ktorý vykonáva predsedníctvo Rady EÚ. Okrem toho sa členovia národných zastúpení v Eurojuste na pozvanie zúčastňujú na regionálnych/celoštátnych zasadnutiach EJS.

Tím Eurojustu pre počítačovú kriminalitu pravidelne pozýva radu siete EJCN, aby sa na zasadnutiach tímu zúčastnila prostredníctvom telefónu alebo videokonferencie. Okrem toho EJCN vypracovala vnútorné administratívne usmernenia, podľa ktorých sa má s Eurojustom úzko konzultovať o otázkach strategickej dôležitosti, ako napríklad vzťahy s tretími krajinami a pracovné programy EJCN.

Aby sa zabezpečilo, že národné zastúpenia v Eurojuste majú prístup k vyhradeným informáciám na webovom sídle EJS, sekretariát EJS im poskytol potrebné prihlasovacie údaje pre časti webového sídla chránené heslom.

Eurojust tiež na svojom webovom sídle poskytuje priestor pre špecializované sekcie EJS, siete pre vyšetrovanie genocídy, siete SVT a siete EJCN.

— Strategická spolupráca

Vo všeobecnosti si sieť EJCN a Eurojust vymieňajú informácie na témy, ktoré sa týkajú zasadnutí, ktoré organizujú. Takisto si vymieňajú informácie o svojich činnostiach a produktoch na účely ich uverejnenia na svojich webových sídlach.

Ďalej uvádzame niekoľko z mnohých príkladov spolupráce na strategickej úrovni medzi Eurojustom a sieťami:

— EJS a Eurojust začali vypracúvať spoločný dokument pre odborníkov z praxe na základe rokovaní a zistení v rámci EJS a Eurojustu, pokiaľ ide o praktické uplatňovanie európskeho vyšetrovacieho príkazu (EVP).

— Eurojust a EJS prispeli k rokovaniam o témach 9. kola vzájomných hodnotení.

— Sekretariát siete spoločných vyšetrovacích tímov od svojho založenia spolu s Eurojustom (ako aj Europolom a OLAF-om) vyvinul viaceré nástroje na uľahčenie účinného prístupu všetkých odborníkov z praxe k spoločným vyšetrovacím tímom: manuál SVT, vzorová dohoda SVT a praktická príručka SVT. Okrem toho sieť SVT a Eurojust spoločne vypracovali druhú hodnotiacu správu SVT.

— Sieť EJCN a Eurojust spolupracujú na viacerých strategických projektoch vrátane príspevkov siete EJCN k produktom Eurojustu, ako napríklad Justičný monitor o počítačovej kriminalite a monitorovacie stredisko pre šifrovanie, spoločné stanoviská k novým právnym nástrojom, ako aj spoločné príspevky pre zainteresované strany.

— V roku 2018 spolupracovali sieť pre vyšetrovanie genocídy a Eurojust na vypracúvaní memoranda o dôkazoch z bojov v súvislosti so zhromažďovaním a používaním informácií pochádzajúcich z vojnových zón. Sekretariát siete pre vyšetrovanie genocídy sa tiež zúčastňuje na zasadnutiach tímu Eurojustu pre boj proti terorizmu.

V súčastnosti sa zvažuje vypracovanie spoločnej propagačnej prezentácie úloh Eurojustu a sietí, ktoré sídlia v Eurojuste, čo by vnútroštátnym orgánom mohlo ďalej pomôcť identifikovať príslušných partnerov.

— Operačná spolupráca

Spoločný dokument EJS a Eurojustu s názvom „Pomoc pri medzinárodnej spolupráci v trestných veciach pre odborníkov z praxe – Čo pre vás môžeme urobiť?“ je ústredným dokumentom, pokiaľ ide o prideľovanie prípadov EJS a Eurojustu. Tento dokument pomáha odborníkom z praxe rozhodnúť sa, či by mali pri žiadosti o pomoc pri medzinárodnej spolupráci v trestných veciach kontaktovať EJS alebo Eurojust. Spoločný dokument sa v roku 2018 aktualizoval a jeho preklad realizujú členské štáty. Od roku 2018 EJS a Eurojust pracujú na spoločnom projekte posudzovania prideľovania prípadov.

Sekretariát siete SVT nadviazal veľmi úzke vzťahy s Eurojustom v rámci jeho operačnej činnosti a čoraz častejšie je prizývaný k účasti na zasadnutiach na úrovni II (medzi národnými zastúpeniami v súvislosti s konkrétnym prípadom) a na zasadnutiach na úrovni III (koordinačné zasadnutia) v Eurojuste, na ktorých sa môže rokovať o viacerých aspektoch týkajúcich sa zriaďovania alebo fungovania SVT. Od 27. augusta 2018 Eurojust začal plnú prevádzku svojho nástroja online – Portál pre financovanie SVT – na podávanie žiadostí o financovanie SVT. Mnohé z úprav procesu financovania uskutočnených v minulých rokoch vyplynuli z potrieb odborníkov z praxe v rámci SVT vrátane zástupcov národných zastúpení v Eurojuste.

V súčasnosti sa v rámci siete ECJN vytvára podskupina, ktorá sa bude zaoberať „budovaním prípadov“ a bude justičným orgánom z členských štátov poskytovať poradenstvo v súvislosti s tým, ako čo najlepšie využívať služby, ktoré ponúka Eurojust.

Dôverné informácie, ktoré sa vymieňajú na uzavretých zasadnutiach siete pre vyšetrovanie genocídy, boli impulzom na začatie organizovania koordinačných zasadnutí Eurojustu. Sieť pre vyšetrovanie genocídy (kontaktné body a sekretariát) sa pozýva na koordinačné zasadnutia Eurojustu v prípade najzávažnejších medzinárodných trestných činov.

— Informačné činnosti

Rada pre vzťahy s partnermi ako súčasť svojho poslania, ktorým je zabezpečovať koordinované vzťahy s partnermi Eurojustu, zabezpečuje výmenu informácií a uľahčuje prepojenia medzi týmito partnermi a sieťami.

Eurojust aktívne zapája príslušné siete do viacerých zo svojich externých projektov (napr. EuroMed v prípade EJS, projekt Sirius v prípade EJS a siete EJCN, EL PAcTO v prípade siete SVT a projekt Nuremberg Academy v oblasti zhromažďovania a uchovávania elektronických dôkazov pre sieť pre vyšetrovanie genocídy).

Eurojust tiež propaguje činnosť sietí vo svojich vzťahoch s inými agentúrami EÚ (ako je sieť agentúr v oblasti SVV) a prípade potreby ich navzájom prepája. Príkladom je príručka agentúry FRA o počítačovej kriminalite (Eurojust – sieť EJCN) a spoločná odborná príprava v súvislosti s SVT (CEPOL a EJTN).

2. Ďalšie rozvíjanie synergií

a) Používanie národného koordinačného systému Eurojustu (ENCS)

Národní spravodajcovia ENCS pre Eurojust, kontaktné body siete EJS a členovia alebo kontaktné body ostatných sietí by sa mali naďalej pravidelne stretávať a rokovať o vzájomnej spolupráci a v operačných prípadoch udržiavať úzke styky (článok 12 rozhodnutia o Eurojuste a článok 20 nariadenia o Eurojuste). Na tento účel by sa mal naďalej využívať systém ENCS, pričom by sa mal využívať jeho plný potenciál.

S cieľom zlepšiť efektívnosť spolupráce medzi sieťami a v plnej miere využiť synergie vytvorené vďaka takejto spolupráci by sa podľa možností mohla zvážiť podpora zdvojenia alebo kumulácie funkcií členov siete, ktorých vymenúvajú členské štáty, ako je už bežnou praxou pri niektorých zdvojených funkciách kontaktných bodov EJS a odborníkov SVT. Niektorí národní členovia Eurojustu alebo ich zástupcovia tiež vykonávajú funkciu kontaktných bodov EJS.

Členské štáty by mohli tiež preskúmať možnosť zahrnúť do ENCS členov siete EJCN na základe článku 20 ods. 3 písm. f) nariadenia o Eurojuste, ktoré nadobudne účinnosť v decembri 2019. Na vnútroštátnej úrovni by sa tým mohla ďalej zmeniť celková interakcia medzi sieťou EJCN, ďalšími sieťami a Eurojustom.

b) Plne využiť všetky možnosti s cieľom prinášať spoločné oznámenia

Siete a Eurojust ďalej preskúmajú oblasti, v ktorých môžu iniciovať koordináciu spoločných oznámení alebo ju vylepšiť s cieľom dosiahnuť systematický spoločný prístup k určitej téme, napríklad prostredníctvom spoločných tematických zasadnutí, spoločných strategických projektov, spoločných stanovísk k právnym nástrojom atď.

Vzhľadom na tento cieľ sa zváži vypracovanie spoločnej pracovnej metodiky medzi sekretariátmi sietí a Eurojustom, aby sa vytvorili pracovné postupy pre prípravu spoločných iniciatív a výstupov. V tejto súvislosti zohrávajú kľúčovú úlohu kontaktné body v rámci rady Eurojustu pre vzťahy s partnermi.

c) Prístup k vyhradenej časti webových sídel sietí

Bez toho, aby bol dotknutý právny základ jednotlivých sietí, a v súlade s týmto základom sa za prioritu spolupráce považuje vzájomný prístup k vyhradeným častiam webových sídiel s cieľom podeliť sa o príslušné poznatky a odborné znalosti danej siete a šíriť informácie pre ostatných odborníkov z praxe. V tejto súvislosti by sa mala analyzovať možnosť prípadného udelenia priameho prístupu k vyhradeným častiam webových sídel členom sietí.

d) Zdroje spojené s podporou Eurojustu pre siete

Eurojust v súlade s právnym základom vždy považoval podporu sietí odborníkov z praxe za neoddeliteľnú súčasť svojho poslania, ako aj za jedinečnú príležitosť vymieňať si najlepšie postupy a posilniť väzby s vnútroštátnymi justičnými orgánmi.

Sekretariáty pracujú v rámci Eurojustu, čo je prínosné pre všetky strany: sekretariáty sietí majú špecializovaných pracovníkov a dostávajú ročné rozpočtové prostriedky, ktoré sú súčasťou riadneho rozpočtu Eurojustu. Využívajú tiež všeobecnú infraštruktúru Eurojustu (IT pre infraštruktúru a údržbu webových sídel, ľudské zdroje, rozpočet, všeobecné služby atď.), čím sa prispieva k úsporám z rozsahu.

Eurojust sa zároveň usiluje zvýšiť efektívnosť s cieľom optimalizovať svoju podporu pre siete (napr. využívaním spoločných služieb) a bude tak robiť aj naďalej.

Mali by sa však zabezpečiť dostatočné zdroje s cieľom umožniť Eurojustu zachovať primeranú podporu sietí. S nárastom počtu prípadov a krátením rozpočtu Eurojustu hrozí, že podpora sietí by mohla mať negatívny vplyv na hlavný mandát Eurojustu, ktorým je podpora koordinácie cezhraničných vyšetrovaní a stíhaní.

e) Zriadenie sekretariátu na podporu siete EJCN

Vo svojej správe o fungovaní siete EJCN (dokument Rady 15521/18) Eurojust uviedol, že zvyšovanie úrovne vykonávania pracovného programu siete EJCN, ako aj zlepšovanie synergií medzi sieťou EJCN a ďalšími aktérmi bude závisieť od pridelenia dodatočných zdrojov. Zdroje, ktoré Eurojust môže pre sieť EJCN uvoľniť v rámci obmedzení svojho súčasného rozpočtu, sieti EJCN od roku 2016 neumožňujú, aby konzistentne a naplno pracovala na vývoji svojich produktov a webového sídla.

Dlhodobé úsilie potrebné na zlepšenie tejto situácie (najmä pokiaľ ide o ďalší vývoj webového sídla siete EJCN a tematických podskupín siete EJCN) je možné vyvinúť len po pridelení ďalších zdrojov, ktoré Eurojustu umožnia zriadiť formálny sekretariát siete EJCN.

Tento sekretariát by mal fungovať ako malá podporná štruktúra pre sieť EJCN, ktorá jej umožní napĺňať potreby a očakávania odborníkov z praxe zaoberajúcich sa oblasťou počítačovej kriminality. Táto špecializovaná štruktúra je potrebná na udržanie a ďalšie rozvíjanie synergií medzi sieťou EJCN a ďalšími sieťami a medzi sieťou EJCN a Eurojustom.

Okrem toho v prípade nepridelenia ďalších zdrojov na účely siete a vzhľadom na plánované krátenie rozpočtu, ktoré bude mať vplyv na podporné spôsobilosti Eurojustu, nebude Eurojust schopný zachovať ani tú úroveň podpory, ktorú už v súčasnosti sieti EJCN poskytuje (vrátane finančných a ľudských zdrojov potrebných na organizáciu dvoch výročných plenárnych zasadnutí).

(1) Dokument Rady 7000/19 vydaný 5. marca 2019.

(2) Okrem týchto formalizovaných sietí Eurojust podporuje a uľahčuje synergie s ďalšími sieťami odborníkov z praxe: sieťou národných spravodajcov pre záležitosti terorizmu, Európskou sieťou prokurátorov pre oblasť duševného vlastníctva (EIPPN) a Poradným fórom generálnych prokurátorov a riaditeľov prokuratúr členských štátov Európskej únie.

(3) Článok 10 rozhodnutia Rady 2008/976/SVV a článok 48 nariadenia (EÚ) 2018/1727 (nariadenie o Eurojuste). Pozri aj článok 85 ods. 1 písm. c) Zmluvy o fungovaní Európskej únie (ZFEÚ).

(4) Článok 48 nariadenia (EÚ) 2018/1727.